Сёння большасць шыкоўна аздобленых, рукапісных і друкаваных, ілюстраваных ды ілюмінаваных беларускіх шэдэўраў складаюць славу ды багацце знакамітых кнігазбораў свету. Войны, акупацыі, эміграцыі агромністым выбухам рассеялі беларускія бібліятэкі па луўрах, вавелях, оксфардах ды эрмітажах. Рассыпалася, азалаціла Расею велізарная, на 60 тысячаў тамоў, Полацкая бібліятэка з легендарным летапісам. Суседзям засталіся векавыя кніжныя тоўшчы Вільні, Астрога, Смаленска. Беларуская бібліятэка Румянцава, сабраная ў Гомелі, дала пачатак галоўнай расійскай бібліятэцы — Маскоўскай Дзяржаўнай, другой па велічыні ў сьвеце.